CPALL:ร่วงสวนกลุ่ม ราคาลงสะท้อนข่าวลบแล้วกูรูเชื่อผลตอบแทน Outperform ค้าปลีกรายอื่น
CPALL ร่วงสวนกลุ่ม ราคาลงสะท้อนข่าวลบแล้ว กูรูเชื่อผลตอบแทน Outperform ค้าปลีกรายอื่น แนะซื้อ เป้า 50.30 บ.
5 ม.ค. 2559

บล.ซีไอเอ็มบี (ประเทศไทย) ระบุในบทวิเคราะห์ (5 ม.ค.) แนะนำซื้อ บริษัท ซีพี ออลล์ จำกัด (มหาชน) หรือ CPALL ราคาเป้าหมาย 50.30 บาท โดยเชื่อว่าราคาหุ้นที่ปรับลดลงมากว่า 16.5% ในช่วง 1 เดือนที่ผ่านมา แย่กว่ากลุ่มค้าปลีกที่ -8.3%, SET -5.7%, ROBINS -1.2%, BIGC +0% และ HMPRO +0.7% ได้สะท้อนความกังวลเรื่องมาตรฐานการกำกับดูแลกิจการไปแล้ว
โดยราคาหุ้นปัจจุบันปรับลงมาซื้อขายในระดับ PER เพียง 22.4 เท่า ในปี 2559 ซึ่งเป็นระดับ -2s.d. ของค่าเฉลี่ยในรอบ 1 ปี และเป็นระดับต่ำที่สุดในกว่า 2 ปี คาดว่าผลการดำเนินงานของ CPALL จะยัง Outperform ผู้ค้าปลีกรายอื่น โดยมีรายได้และกำไรสุทธิเติบโตเฉลี่ย 11.5% CAGR และ 25.3% CAGR ในปี 2014-17 ตามลำดับ อีกทั้งยังมีความเชื่อมั่นต่อการดำเนินงานที่แข็งแกร่งของบริษัทและมองว่าความเสี่ยงและผลตอบแทนในการลงทุนน่าสนใจ ขณะที่แผนจะขายหุ้นบางส่วนใน MAKRO เพื่อลดอัตราส่วนหนี้สินต่อทุนจะเป็นประเด็นหนุนราคาหุ้นในปีนี้